The Eagle and Child

The Eagle and Child (kutsumanimeltään ”Bird and Baby”) on 1600-luvulla perustettu pub St Giles -kadun varrella Oxfordissa, Englannissa. Se tunnetaan erityisesti Inklings-kirjailijaryhmän kokoontumispaikkana.

Rakennus on toiminut pubina vuodesta 1650 lähtien. Nykyistä nimeään se on kantanut ainakin vuodesta 1684 lähtien, jolloin Richard Platt sai säilyneiden asiakirjojen mukaan luvan käyttää kylttiä, johon on kuvattuna kruunu ja kotkan kantama lapsi. Aihe on peräisin Derbyn jaarlin vaakunasta. Pubi oli vuosisatoja University Collegen omistuksessa, kunnes se myytiin vuonna 2004 St John’s Collegelle.

Inklings-ryhmä, johon kuuluivat muun muassa C. S. Lewis ja J. R. R. Tolkien, piti The Eagle and Childin perähuoneessa, ”The Rabbit Roomissa”, vapaamuotoisia tapaamisia tiistaiaamupäivisin 1930-luvulta alkaen. Ryhmän varsinaiset kokoukset, joissa jäsenet lukivat toisilleen keskeneräisiä töitään, pidettiin torstai-iltaisin Lewisin luona Magdalen Collegessa. Torstain kokoontumiset lopetettiin vuonna 1949, mutta pubitapaamisia jatkettiin edelleen, tiistaisin tai maanantaisin. Vuonna 1962 Inklings siirtyi St Gilesin yli Lamb and Flagiin, kun perähuone avattiin yleiseen käyttöön. The Eagle and Childia laajennettiin niin, että entisen perähuoneen läpi pääsee nyt pubin perälle rakennettuihin uusiin tiloihin.

Lähteet

Viitteet

Aiheesta muualla 

Oxford
Ravintolat Yhdistyneessä kuningaskunnassa
Oxfordshiren rakennukset ja rakennelmat